FI Euroopan unionin virallinen lehti CE 84/263

(2004/C 84 E/0311)

KIRJALLINEN KYSYMYS E-3907/03

esittäjä(t): Camilo Nogueira Román (Verts/ALE) komissiolle

(17. joulukuuta 2003)

Aihe: Komission ehdotus kalasaaliiden vähentämisestä vuonna 2004 erityisesti Galician ja yleisesti Iberian niemimaan vesillä

Komissio on samoin kuin kaikkina aikaisempina vuosina julkistanut ehdotuksensa kalasaaliiden vähentämisestä vain muutamaa viikkoa ennen uuden vuoden alkua. Tällainen menettely millä tahansa talouden alalla on epäasiallista ja mahdotonta hyväksyä. Komission ehdotusta saaliiden vähentämisestä yhteisön vesillä vuonna 2004 ei voida hyväksyä kolmesta syystä.

Ensiksikin kalastusala ei voi toteuttaa komission ehdottamia saaliiden ja pyyntiponnistusten jyrkkiä leikkauksia, jotka voisivat johtaa Galiciassa 300 aluksen laivaston halvaantumiseen ja 3 500 työpaikan menetykseen, koska on vaarana, että koko järjestelmä romahtaa. Tämä ehdotus heijastaa jälleen kerran sitä epäasiallista, improvisoitua ja uhkaavaa tapaa, jolla komissio tavallisesti esittää kalastusalaa koskevat päätöksensä. Toiseksi, ehdotus on tehty ilman että siitä on päästy aikaisemmin sopimukseen tai yhteisymmärrykseen itse kalastusalan toimijoiden kanssa. Kalastusalaa ei ole otettu huomioon päätöksenteossa, ja tällä tutkijoiden virkavaltaisuuden ja ylemmyyden sallivalla asenteella komissio jopa kasvattaa näiden ja kalastajien välistä juopaa. Kolmanneksi, ehdotetut vähennykset esitetään ajankohtana, jolloin kalatalousalan yritykset, kuten kaikki yritykset, ovat jo tehneet vuotta 2004 koskevat suunnitelmansa ja jolloin niitä on mahdotonta enää muuttaa, ja nyt niitä pyydetään vähentämään jyrkästi saaliitaan, joidenkin lajien osalta jopa 71 prosenttia.

Komission jäsenen Franz Fischlerin ehdotuksista ilmenee, että eri laivastoja kohdellaan eriarvoisesti; erityisesti Pohjanmerellä turskan pyyntiä harjoittavia Tanskan ja Yhdistyneen kuningaskunnan laivastoja suositaan Galician laivastolle tärkeän kummeliturskan pyynnin kustannuksella. Mitä syitä on komission ehdotuksen taustalla? Miksi se on esittänyt ensimmäistä kertaa näin jyrkkiä leikkauksia Galician ja Iberian niemimaan vesille? Mitkä ovat ne uudet tieteelliset selvitykset, joihin näiden toimien oletetaan perustuvan? Miksi ei yritetty löytää sellaista ratkaisua, jota myös kalatalousala olisi tukenut? Miksi komissio sen sijaan, että se tekisi tiukat, monivuotiset suunnitelmat, taas kerran esittää seuraavaa markkinavuotta koskevat ehdotuksensa näin vastuuttomasti, vasta joulukuussa, ja vesittää siten kaikki kalatalousalan toimijoiden suunnitelmat? Aikoo komission jäsen Fischler panna täytäntöön nämä kielteiset toimet kalatalousalan kovasta vastustuksesta huolimatta?

Franz Fischlerin komission puolesta antama vastaus

(6. helmikuuta 2004)

Suurimpien sallittujen saaliiden (TAC) vähentämisen tarve perustuu vankkoihin tieteellisiin tosiseikkoihin. Monien pohjakalakantojen biologinen tilanne yhteisön vesillä on hälyttävä, ja Kansainvälinen merentutkimusneuvosto (ICES) kehotti lokakuussa 2003 antamassaan tiedotteessa lopettamaan monien kalalajien pyynnin kokonaan tai soveltamaan niihin erittäin pieniä kiintiöitä, mukaan luettuina useimmat turska- ja kummeliturskakannat, Iberian niemimaan vesien keisarihummeri ja Biskajanlahden ja Englannin kanaalin länsiosien kielikampela. Nämä tieteelliset neuvot on julkaistu ICES:n tutkimusyhteistyöraportissa nro 262 joulukuussa 2003.

Tehdessään ehdotuksia vuoden 2004 suurimmiksi sallituiksi saaliiksi ja kiintiöiksi komissio poikkesi monissa tapauksissa huomattavasti tieteellisistä neuvoista ja ehdotti pienempiä suurimpien sallittujen saaliiden vähennyksiä kuin mitä ICES oli suositellut. Komissio otti huomioon kalatalousalan tarpeen jatkaa kalastustoimintaa, ja ehdotuksessa tehtiin kompromissi näiden tarpeiden ja kalavarojen suojeluvaatimusten välillä.

Kalatalousalan edustajat kutsuttiin Brysselissä 28. ja 29. lokakuuta 2003 pidettyihin alueellisiin työ-seminaareihin keskustelemaan kyseisistä tieteellisistä neuvoista, suurimpien sallittujen saaliiden mukauttamistarpeesta ja uhanalaisten kantojen elvytyssuunnitelmista. Komissio otti ehdotuksia laatiessaan mahdollisimman laajasti huomioon kyseisessä kokouksessa esitetyt näkemykset.

Komission ehdotukset suurimmiksi sallituiksi saaliiksi perustuvat suojelutarpeisiin sekä arvioihin yhteiskunnallisista ja taloudellisista seuraamuksista, mutta niissä ei syrjitä mitään maantieteellistä aluetta. Kalastuksesta vastaavat ministerit tekivät monia huomattavia vähennyksiä suurimpiin sallittuihin saaliisiin Pohjanmerellä ja sen naapurivesistöissä jo vuoden 2003 osalta turskakantojen suojeluun liittyvien syiden vuoksi. Näin ollen pohjoisten alueiden suurimpia sallittuja saaliita ei tarvinnut yleisesti ottaen muuttaa vuoden 2004 osalta yhtä paljon kuin eteläisten alueiden osalta. Joitakin suurempia lisävähennyksiä oli silti tehtävä myös pohjoisilla alueilla (kuten turskan osalta Skotlannin länsipuolella).

Komissio pitää neuvoston sopimuksia turskan ja kummeliturskan elvytyssuunnitelmista erittäin myönteisinä kalakantojen ja kalatalousalan kannalta. Se odottaa myös, että etelänkummeliturskan, Biskajanlahden ja läntisen kanaalin kielikampelan sekä Iberian niemimaan merirapujen elvytyssuunnitelmat hyväksytään pikaisesti, koska myös niistä on pitkällä aikavälillä hyötyä kalastajille, jotka pyytävät näitä kantoja. Pitkän tähtäimen suunnittelu vähentää lyhyellä varoitusajalla tehtävien muutosten tarvetta kalatalousalalla.